Kristian Valen er årets morsomste: - Jeg er målløs
VG Nett snakker med komikeren på telefon bare minutter etter at han er utnevnt til årets morsomste komiker på Chat Noir i Oslo. - Jeg er helt målløs. Jeg skulle ønske jeg kunne si jeg var glad, men akkurat nå er jeg bare overrasket. Jeg visste jo at jeg var nominert, men jeg tror ikke på sånne ting før det faktisk skjer, sier Valen til VG Nett.Fredag kveld var han på jobb og holdt et show, mens resten av den norske komi-eliten var samlet på Komiprisen. Det er en tydelig rørt Valen som sier til VG Nett at han ikke vet helt hvordan han skal ordlegge seg. - Dette betyr bare så utrolig mye. Det betyr spesielt mye fordi jeg har måttet lese overskriften «Valen er ferdig» i pressen flere ganger før. Likevel føles ikke dette som noen hevn, sier Valen som nå vurderer å gå på etterfesten med resten av komikerne. - Jeg vet ikke hvor festen er en gang, men det hadde vært hyggelig å ta en tur, sier Valen. Våren 2012 startet Kristian Valens nye TV-serie på NRK, «Valens Rikskringkasting». Programmet fikk terningkast tre av VG.Blant de andre som skal feire i kveld er Ylvis-bror Vegard Ylvisåker som vant prisen for beste forestilling - film/TV sammen med broren Bård. Ylvis-brødrene har vært nominert flere ganger, men først i år løsnet det for duoen. - Det er ekstra gøy fordi vi først og fremst har jobbet med noe vi virkelig brenner for, og det er faktisk første gang, sier Vegard og sikter til TV-suksessen «I Kveld med Ylvis». - Så får vi bare se det som et tegn at det er jeg og ikke Bård som er her, spøker han videre. Dobbel Kråkervik-seier Herborg Kråkevik fikk med seg to priser hjem under årets prisutdeling, for beste forestilling - scene og årets nummer for «Kjære landsmenn». Det er en overlykkelig Kråkervik som møter VG på scenen etter utdelingen. - Dette er enormt stort. Jeg hadde aldri trodd jeg skulle vinne årets forestilling - det trodde jeg Else Kåss Furuseth skulle gjøre. Hennes show var helt fantastisk, sier Kråkevik. I fjor tok hun med seg sin danske ektemann Esben Hvam og deres to barn og flyttet tilbake til Norge fra København. Det har betydd mye for forestillingen «Kjære landsmenn», mener hun. - Mannen min foreslo plutselig at vi skulle flytte tilbake til Norge igjen, og da ble jeg helt satt ut. Det er så utrolig deilig å være tilbake og familiens støtte har betydd alt for meg, sier hun. Dette er resten av kveldens vinnere: BESTE FORESTILLING - SCENE: «Kjære landsmenn» med Herborg Kråkevik Prod: Det Norske Teateret. Regi: Erik Ulfsby BESTE FORESTILLING - TV/ FILM: «I kveld med Ylvis» Funkenhauser for TVNorge BESTE MANNLIGE ARTIST, REVY OG KOMEDIE: Atle Antonsen «DAG», «Kong Curling» BESTE KVINNELIGE ARTIST, REVY OG KOMEDIE: Hege Schøyen «Nattens umusikalske dronning» ÅRETS GJENNOMBRUDD: Jonas Kinge Bergland «Sommerlatter 2011» og «Komikameratene» BESTE STANDUP-ARTIST: Hans Morten Hansen «Roper i skogen. Og forventer å få svar» ÅRETS NUMMER: Kongefamilien - med Herborg Kråkevik Fra forestillingen : Kjære landsmenn ÅRETS FAGPRIS: Andreas Diesen ÅRETS MORSOMSTE: Kristian Valen ÅRETS ÆRESPRIS: Øivind Blunck
Komiker Kristian Valen (38) vant kveldens kanskje gjeveste komipris, men var ikke til stede for å motta den.